Гөлсара ауыр төштән ҡапыл уянып киткәндәй һиҫкәнеп ҡуйҙы. Нишләп шулай мәшәүләнеп, ебеп ултырам әле, бер нимәгә эшкинмәгән әҙәмдәй? Бына иҫәүән! Өйҙә бит оләсәләре менән ҡалған ике ҡыҙғынаһы көтә. Уларҙы йәненән артыҡ күрә ләбаһа ул. Ә тағы, ә тағы... Ҡарынында йәнләнгән, йәшәү талап итеп төрткөләшеп ятҡан сабыйы бар. Улар бит уның барлыҡ бәхет-ҡыуаныстары, бөтә донъя байлыҡтарынан да ҡәҙерле емештәре.